Piotr Żyła

**Piotr Paweł Żyła** (fonetski: Pjotr Pavel Žila) poljski je skijaš-skakač. Dvostruki je prvak svoje zemlje (2014. i 2016).

## Karijera 
Skijaškim skokovima počeo se baviti kao osmogodišnjak. U Svjetskom kupu debitirao je 21. januara 2006. u Sapporu i odmah osvojio prve bodove zauzevši 19. mjesto. Godinu ranije na istoj skakaonici osvojio je prve bodove u Kontinentalnom kupu. Prvo veće takmičenje na kojem je učestvovao bilo je Svjetsko prvenstvo 2007, koje je održano također u Sapporu. U oba pojedinačna takmičenja nije se plasirao u drugu seriju, dok je s reprezentacijom osvojio peto mjesto u ekipnom. U narednoj sezoni mijenjao je nastupe između Svjetskog i Kontinentalnog kupa, ali je uvršten u poljsku ekipu za SP u letovima 2008. u Oberstdorfu, na kojem je osvojio 10. mjesto. Uslijedile su dvije-tri sezone u kojima nije uspijevao ući u dobru formu, pa je ispao iz A-reprezentacije (čak je jednu sezonu u potpunosti propustio), ali vratio se u kadar od sezone 2011/12.

Prva dva plasmana na pobjedničko postolje u Svjetskom kupu ostvario je u ekipnoj konkurenciji u Willingenu i Lahtiju u prvoj polovini 2011. Na Svjetskom prvenstvu 2013. u Val di Fiemmeu osvojio je prvu medalju u karijeri kao član poljske reprezentacije, koja je zauzela treće mjesto na velikoj skakaonici, iza Austrije i Njemačke. To je bila i prva medalja ikad za Poljsku u ekipnim skokovima na svjetskim prvenstvima. Dvije sedmice kasnije, 17. marta 2013, ostvario je prvu pobjedu u Svjetskom kupu, i to na Holmenkollenu u Oslu. Kuriozitet je da ju je podijelio s Gregorom Schlierenzauerom. Pet dana kasnije ponovo je bio na pobjedničkom postolju – osvojio je treće mjesto u letačkom takmičenju u Planici.

Do trećeg postolja u karijeri došao je 6. januara 2017. zauzevši treće mjesto u Bischofshofenu, na posljednjoj stanici Turneje 4 skakaonice. Time je osigurao drugo mjesto u ukupnom poretku Turneje. Mjesec ranije, na takmičenju u Klingenthalu, došao je i do prve ekipne pobjede u Svjetskom kupu, također prve ekipne za Poljsku u historiji.

Na Svjetskom prvenstvu 2017. u finskom Lahtiju osvojio je bronzanu medalju na velikoj skakaonici, što mu je prva pojedinačna medalja s velikih takmičenja. Dva dana nakon toga osvojio je i zlatnu medalju u ekipnim skokovima. To je prva zlatna medalja za Poljsku u ekipnim skokovima u historiji.

Sljedeće sezone osvojio je još jednu ekipnu bronzanu medalju, ovog puta na Svjetskom prvenstvu u letovima 2018. u Oberstdorfu. To je opet bila prva ekipna medalja za Poljsku u historiji tog takmičenja.

U sezoni 2018/19. ostvario je sedam plasmana na pobjedničko postolje (bez pobjede), osvojivši i treće mjesto u poretku letača.

Nakon gotovo sedam godina, 15. februara 2020, ponovo je stao na najvišu stepenicu pobjedničkog postolja pobijedivši u Tauplitzu na letaonici Kulm sa samo 0,3 boda prednosti ispred Timija Zajca.

Na Planici je 2020. odbranio bronzu u ekipnim letovima s kolegama iz reprezentacije.

Najveći uspjeh u karijeri ostvario je na Svjetskom prvenstvu 2021. u Oberstdorfu postavši svjetski prvak na maloj skakaonici, dodavši tome i još jednu bronzu u ekipnim skokovima na velikoj. Na sljedećem prvenstvu u Planici odbranio je zlato na maloj skakaonici.

## Lični život 
Godine 2006. oženio se Justynom Lazar, rodicom Adama Małysza. Imaju sina Jakuba (r. 2007) i kćer Karolinu (r. 2012). U septembru 2018. sporazumno su se razveli. Diplomirao je 2006. na Fakultetu sportskih prvenstava u Zakopanima, koji je pohađao s Kamilom Stochom. U septembru 2019. Poljski olimpijski komitet dodijelio mu je zlatnu medalju "za doprinos olimpijskom pokretu u Poljskoj".

Ima sestru Dorotu, koja se također bavila skijaškim skokovima, ali i snoubordom.

## Rezultati u Svjetskom kupu 
### Postolja 
#### Pojedinačno 
 – podijelili prvo mjesto
 – održana samo jedna serija

#### Ekipno 
### Ukupni poredak 
### Raw Air 
### Novogodišnja turneja 
### Willingen Six 
### Planica 7 
### Svjetski kup u letovima 
### Nordijska turneja 
### Ljetni Grand Prix 
 – zbog pandemije su održana samo dva takmičenja

## Reference 
## Vanjski linkovi 
* Żyłin profil na FIS-u

Kategorija:Rođeni 1987.
Kategorija:Živi ljudi
Kategorija:Biografije, Cieszyn
Kategorija:Poljski skijaši-skakači
Kategorija:Poljski olimpijci
Kategorija:Skijaši-skakači na Zimskim olimpijskim igrama 2014.
Kategorija:Skijaši-skakači na Zimskim olimpijskim igrama 2018.
Kategorija:Skijaši-skakači na Zimskim olimpijskim igrama 2022.